С Т А Н О В И Щ Е

**от проф. дин Казимир Попконстантинов**

**за дисертационния труд на ИВЕЛИНА ПЕНЧЕВА КЮЧУКОВА**

**докторант**

**на тема:**

**Европейският владетелски средновековен костюм**

**/средата на XI ― средата на XIV век/**

– *извори и проблеми* –

Научен консултант: проф. д.и.н. Христо Матанов

**Научна област 2. Хуманитарни науки**

**Професионално направление 2.2 „История и Археология”**

**СУ „СВ. КЛИМЕНТ ОХРИДСКИ“**

**Исторически факултет**

**Катедра „История на Византия и балканските народи“**

**Актуалност на дисертационния труд:**

Темата е предизвикателство за всеки амбициозен млад изследовател. Предизвикателство, защото изворовото градиво за нея в нашите библиотеки и архиви не е на желаното ниво. Г-жа Ивелина Кючукова е проявила максимална упоритост, умение да се възползва от своята подготовка, за да може да се справи с огромната изворова база, специализираната литература, труднодостъпност до някои от тях, тъй като едни от тях се намират в чуждестранните библиотечни фондове , а други са във фондохранилища, а за трети липсват достатъчно сведения. Темата на дисертационния труд е важна, тъй като тясно е свързана с проучване в продължение на години. Натрупан е и достатъчно археологически материал, който позволява да се пристъпи към изследване, посветено на **средновековния владетелски костюм /средата на XI ― средата на XIV век/,** който е продължение на традициите от предходната епоха. Церемониалният костюм на членовете на управляваща класа е визуална манифестация на техния статус. В рамките на самия управляващи елит, рангът е бил кодиран в употребата на определени одежди и аксесоари и в различните видове материи, цветове, техники на изработка и декоративни мотиви с хералдически характер. В по-ранните векове церемониалният костюм в повечето случаи е представлявал по-украсена и луксозна версия на съвременното му ежедневно облекло. Но употребата му в ритуален контекст постепенно го натоварва със символично значение, което изразява политическата и религиозната символика на държавата като цяло и самовъзприятието на управляващите в частност. В резултат на това, някои модели или декоративни елементи продължават да се прилагат в церемониалния контекст и след като излизат от ежедневната мода.

Ето защо появата на някаква драматична промяна във вековната традиция на церемониалния костюм заслужава внимание, защото може да изразява промяна в ценностната система на обществото и държавата, които той своеобразно въплъщава. Точно такъв е случаят с промяната във византийския цивилен церемониален костюм в късновизантийския период (1204-1453).

 Най-важните извори за византийското официално облекло, които са достигнали до нас са два церемониални наръчника, за които се смята, че са били съставени за употреба от служителите, отговорни за организацията на императорските церемонии. Това са *De ceremoniis aulae Byzatinae* от 10 в. и Трактата за длъжностите на псевдо-Кодин от 14 в. Текстовете се допълват от изображения на византийски служители и на византийския двор в илюстрирани ръкописи. Почти липсват предметни свидетелства за средновековното византийско служебно облекло. От тях са налични предимно предмети от личните украшения, като пръстени, енколпиони, които носят надписи, указващи техните притежатели.

Тази взаимовръзка се проследява в писмените извори и археологическия материал. Тя може да бъде добре осмислена от изследовател познаващ много добре процеса на промените, процеса на усложняване на ритуала и свързаните с него инсигнии и процесии, намиращи се под влиянието на Константинопол. Тогава някои от местните практики отпадат от употреба и са почти осъдени на забрава. В това отношение колегата Ивелина Кючукова е успяла не само да се докосне до редица въпроси тясно свързани с многообразие на практики, но и да дискутира по редица въпроси с някои от проучвателите на средновековния владетелски костюм. Имайки предвид функцията на церемониалното облекло като израз на политически и културни ценности на определените социални групи, възниква въпросът дали промяната в това облекло през КВ период показва изоставяне на традиционната византийска политическа идеология с нейните икуменически претенции основани на римското наследство и заедно с това, показва промяна в себевъзприятието на византийския елит и официалния образ, който той иската да си изгради. Отговорът на този въпрос е отрицателен. При своята коронация КВ императори продължават да бъдат акламирани като императори на римляните. Нещо повече, Псевдо-Кодин пише, че византийският император е бил почитан от източните и западните народи като легитимен наследник на Александър Велики и Константин I.

Разработването на подобна дисертация е невъзможно без определено ниво теоретически знания и умението да бъдат използвани изворите уместно, без излишни възторзи, а само за изясняване на поставените задачи. Темата е актуална, защото дава отговор на редица въпроси, тясно свързани с промените в демографския облик, който е оказал влияние върху средновековния владетелски костюм през периода – средата на ХІ в. – средата на ХІV в.

**Степен на познаване на състоянието на проблема:**

При търсенето на нови подходи за разработването на темата колегата Ивелина Кючукова използва интердисциплинарния метод. Той се опира не само на писмените извори, но и на резултатите от археологическите проучвания, епиграфски паметници, нумизматични данни, демографски изследвания и други, видно и от публикациите на докторантката.

**Съответствие на избраната методика на изследване и поставената цел и задачи на дисертационния труд:**

След запознаване със същността на дисертацията като цяло установих, че е налице необходимото съответствие на приетия подход на разработване и структуриране. Дисертацията има за тема малко изследвана у нас област и още със заглавието си показва сериозна заявка за приносен научен труд. Дисертационният труд е написан с яснота. Тезите са формулирани точно, по начин, който позволява проверяемост на тяхната историографска достоверност и аналитична аргументираност. Очетливо е защитена оригинална позиция в полето на актуалните изследвания. Успешно решена задача в тази реконструкция е очертаването на историческия контекст. Другото голямо достойнство на дисертационния труд е баланса между историко-интерпретативен и системно-методологически подход. Използваната методология на изследването и изследователският инструментариум обхващат няколко подхода на работа във връзка с правилно поставените цел и задачи на изследването – сравнителен, исторически, аналитичен и статистически (последният е добре илюстриран в таблиците).

**Данни за дисертационния труд**

Дисертационният труд на Ивелина Кючукова: **Европейският владетелски средновековен костюм /средата на XI ― средата на XIV век/**– *извори и проблеми* – като структура отговаря напълно на изпълнението на целите и задачите на работата и показва умението на докторанта да синтезира наблюденията си от различни гледни точки. Естеството на темата предполага и „дисбаланс” на обема на съответните глави. Хронологията на паметниците се основава на богатия и разнообразен материал, а в някои случаи на археологическите и епиграфските данни. В това направление трябва да се потърси и един от първите приноси на докторанта в избора на темата. Разбира се, като цяло проблемът за средновековния владетелски костюм, неговото разнообразие и етапите на възникване и затихване са докоснати в отделни публикации. По тази причина авторът е трябвало да се справи с една значителна по обем и разнородна по езици респектираща библиография, в която са включени документални и наративни извори.

Няма да се спирам пунктуално както на всяка от частите на дисертацията, които изобилстват с подробни описания, детайли и терминологически уточнения, така и на някои от допуснатите грешки и пропуски. Спазени са всички теоретични изисквания за дисертационни трудове - ясна структура, като отделните части са подчинени на общата тема; убедителни изводи, благодарение на съчетаване на емпиричното с аналитичното. Пред нас е представен труд с научна документация на значителна част паметници от посочената в заглавието на дисертацията епоха. Една част от тях не бяха известни от досегашните изследвания и публикации и те стават достояние за пръв път. Своеобразният „корпус“ на средновековния владетелски костюм е представен според съвременните изисквания за подобни изследвания. Това още веднъж показва, че г-жа Ивелина Кючукова познава всички съществуващи класификации на този вид паметници, но това не й пречи да предложи свои принципи за класифициране, които следва неотклонно при анализа на известните и откритите през последните години паметници. Ще добавя, че много добро впечатление ми прави добрият стил, високата професионална и езикова култура, качество, което не е за пренебрегване. Към това ще добавя, че е толерантна в дискусията, липсва агресивност.

**Научни приноси:** Като цяло следва да се отбележи, че подобно изследване се прави твърде рядко в българската историография, особенно що се касае до «корпус» на средновековния владетелски костюм като богатство и разнообразие. Имам в това отношение достатъчно натрупан опит, за да отбележа, че колегата Ивелина Кючукова се е справила много добре, благодарение на интерес към тази проблематика, добрата подготовка. Но тук съм длъжен да отбележа, че въпреки илюстрираната информираност докторантката е пропуснала няколко средновековни български паметника, които дават възможност да се обогати представата ни за владетелския костюм от периода обхващащ темата на дисертацията. Касае се за паметници като скалния манастир при с. Иваново, Русенско; Земенския манастир; Боянската църква; църквата Св. Никола в Станичене, в която Радивое Любинкович открива под стенописите от възрожденската епоха стенописи от ХІV в. с изображения на ктитори. В гробове в църквата са намерени фрагменти от златоткани одежди на българския владетел със запазени изображения на двуглави орли, символ на царското достойнство, птици сред флорални мотиви, елен и декоративни орнаменти и шест златни монограми на цар Йоан Александър: „Йоан Александър цар на българи и гърци“. Убеден съм, че колегата Ив. Кючукова ще публикува този труд и ще включи пропуснатите средновековни български паметници, които по своята важност не отстъпват на останалите от европейския владетелски кръг не само заради това, че България е в границите на Европа. Поставените от мен въпроси не омаловажават приносния характер на дисертационния труд.

Въз основа на цялостното ми впечатление от дисертационния труд, автореферата, научните приноси и научна дейност на кандидатката, призовавам уважаемото Научно жури да присъди на ИВЕЛИНА ПЕНЧЕВА КЮЧУКОВА образователната и научна степен „Доктор”.

25 юли 2018 г. Проф. дин Казимир Попконстантинов

В. Търново